Съобщение за инвестиционно предложение за производство на течен азотен тор (карбамидно-амониев разтвор) в границите на имот с идентификатор 66425.514.57 (66425.514.57.3) по кадастралната карта и кадастралните регистри на гр. Силистра, Индустриална зона „Запад“  
СЪОБЩЕНИЕ 
по чл. 5, ал. 2 на Наредбата за условията и реда за извършване на ОВОС

Внесеното от възложителя - „ЕВРО 2021“ ЕООД инвестиционно предложение за производство на течен азотен тор (карбамидно-амониев разтвор) в границите на имот с идентификатор 66425.514.57 (66425.514.57.3) по кадастралната карта и кадастралните регистри на гр. Силистра, Индустриална зона „Запад“, попада в обхвата на Приложение № 2 към чл. 93, ал. 1, т. 1 и т. 2 на Закона за опазване на околната среда /ЗООС/, т. 6, буква а) - Инсталации в химическата промишленост (невключени в приложение № 1) - Обработка на междинни продукти и производство на химични вещества и смеси. В тази връзка и на основание чл. 93, ал. 1, т. 1 на ЗООС, ИП в неговата цялост подлежи на процедура за преценяване на необходимостта от извършване на оценка на въздействието върху околната среда /ОВОС/.  
Технологичният процес включва: 

1.
Подготовка на реакционната смес: Подаване на вода в реактора от водопроводната мрежа и добавяне на разредена азотна киселина (HNO₃) – 60% разтвор;

2.
Неутрализация: Подаване на амоняк (NH₃) до достигане на температура около +50°C. Реакцията е екзотермична и не е необходимо допълнително нагряване на разтвора. Протича реакция на неутрализация и се образува разтвор на амониев нитрат (NH₄NO₃);

3.
Обогатяване с твърд амониев нитрат: Продължава подаването на амоняк, като междувременно се подава и твърд амониев нитрат, който се разтваря в горещия разтвор;

4.
Добавяне на карбамид (урея): Прекратява се подаването на амоняк. Добавя се карбамид - CO(NH₂)₂;

5.
Барботиране (разтваряне): Подаване на сгъстен въздух чрез компресор. Барботирането подпомага пълното разтваряне на карбамида;

6.
Корекция на pH: След пълно разтваряне се подaва допълнително амоняк за корекция на pH;

7.
Рециркулация и топлообмен: през целия процес разтворът се рециркулира с помпа, осигуряваща хомогенизация и равномерна температура;

8.
Охлаждане и подготовка за съхранение: Готовият карбамидно-амониев разтвор се охлажда (при нужда), филтрира се през метален филтър за груба очистка и се насочва към резервоари за съхранение и експедиция.

Резервоарите за съхранение на готовия продукт представляват флекси резервоари за течен тор.

Съгласно чл. 2, ал. 1, т. 1 от Наредбата за условията и реда за извършване на оценка за съвместимостта /ОС/ на планове, програми, проекти и инвестиционни предложения с предмета и целите на опазване на защитените зони, следва да се извърши процедура по преценяване на вероятната степен на въздействие върху защитените зони. В съответствие с чл. 31, ал. 4 на Закона за биологичното разнообразие, оценката за съвместимост ще се извърши чрез процедурата за преценяване на необходимостта от извършване на ОВОС.
Възложителят е уведомен за действията, които трябва да предприеме, с писмо на РИОСВ – Русе с Изх. № АО-6759-2/02.12.2025 г. Копие на писмото е изпратено до община Силистра. 
